Els comerços i els hostalers de Burjassot celebren el Nadal amb un variat programa d’activitats
2025-07-24

Burjassot començarà a viure el Nadal amb activitats per a totes les edats programades des de l’Associació de Comerç i Serveis del municipi i per l’Associació d’Hostalers Reunits Activament de Burjassot (AHORA) que, en aquest cas, posarà en marxa el seu Tren de l’Hostaleria a partir del divendres 14 de desembre.

Com a avantsala al primer cap de setmana nadalenc, AHORA posa en marxa el seu Tren amb eixides des de la Plaça de l’Ajuntament, excepte els dimecres que eixirà des de la Casa de Cultura, i amb horari d’11 a 14 hores i de 17 a 21 hores. Els tiquets es podran adquirir en la mateixa Plaça o bé en els comerços hostalers associats d’AHORA. El tren recorrerà els carrers de Burjassot fins al 5 de gener.

Les activitats de l’Associació de Comerç i Serveis començaran el dissabte 15 de desembre amb l’animació itinerant “Arriba el Nadal” amb la visita de Mickey Noel i amb repartiment de roses de dacsa entre les 11.30 i les 13.30 hores.

El dissabte 22 de desembre l’Associació comptarà amb la visita del Pare Noel i els seus follets per les zones comercials de Burjassot d’11.30 a 13.30 i de 18.15 a 20.15 hores i el diumenge 23 de desembre continuaran les activitats amb el repartiment de cotó de sucre, d’11.30 a 13.30 hores i una animació itinerant de marioneta gegant del Pare Noel per les zones comercials del municipi de 18.15 a 20.15 hores.

Com a colofó a totes aquestes activitats, el dissabte 5 de gener al matí, d’11.30 a 13.30 hores, serà la visita del Patge Real que recollirà les últimes cartes dels xiquets més ressagats.